Moj heroj

Mogu li ju nazvati čuvaricom života? Vremenskom putnicom koja me uvijek vraća u one divne dane? Mogu li ju nazvati mojim super herojem ili jednostavno – Majkom?

Moja majka ima dušu veću od nje same. Ima srce prepuno ljubavi kojom obasipa svoju djecu. Puna razumjevanja za sve probleme i nedouimce. Štitila me kada je trebalo.. i, kada nije. Voljela me kakav god sam bio. Koliko god meni bilo teško, ona me uvijek podupirala i nikada mi nije dopustila da odustanem. Izbrojala je sve moje suze. Sve bi učinila za mene. No, ako sam kriv, uvijek bi mi to dala do znaja, ali bi uvijek i oprostila.

Ima najljepšu kosu poput najfinije čokolade. Uvijek povezanu istom ukosnicom. Oko bademastih očiju, prepunih ljubavi, redaju se bore smijalice. Ruke su joj uvijek suhe i ispucane od teškoga rada. Nikada ju ništa ne boli, nikada se ne žali da joj nešto nedostaje. Ne oblači se po diktiranim trendovima. Kako ona kaže: „To nije važno!” No, što god ona obukla, meni je uvijek lijepa. Kada se nasmije, zaigra mi srce i dođe mi da poletim. Kada me zagrli, osjetim neizmjernu toplinu i osjećam se sigurno i spokojno.

Za nju bih zaustavio vrijeme, ugasio sunce, ukrao sve zvijezde. Obranio bih ju od svih oluja, svih vjetrova, svih zloća ovoga svijeta.

Dok ne odrastem i svojim joj životom i radom ne pokažem zahvalnost, mogu joj samo reći: „Hvala ti, Mama!!

Luka Ilić